=Oslo-redaktør får millionpris av Reitan
For sitt «verdibasert arbeid» fikk Anlov Peter Mathiesen to millioner skattefrie kroner og en statuett da Reitangruppens «Årets Ladejarl» ble utdelt i Trondheim i formiddag.Han har ikke planer om å putte pengene i egen lommebok, men signaliserer at han har ideer om flere gatemagasiner, også i utlandet. - Jeg har ikke planer om å bruke de pengene på meg selv. Litt kanskje, men det blir smått. Jeg må tenke over hva pengene skal brukes til, men det er opplagt at det meste vil bli brukt på prosjekter rettet mot arbeid for folk som står utenfor arbeidslivet. - Og det er mange byer i utlandet som virkelig har behov for gatemagasiner. Det er aktuelt å vurdere, sier han.Det blir i begrunnelsen for prisen fremholdt at han «er kjent for å være et uredd talerør for sosialt utstøtte, fattige, rusmisbrukere og andre vanskeligstilte. Anlov P. Mathiesens arbeid bidrar til økt selvrespekt for selgerne av gatemagasinene. Et mer verdig samfunn, med litt mindre likegyldighet, er resultatet».- For andre gang kårer Reitangruppen «Årets Ladejarl». Som en av grunnleggerne og redaktør av Norges ledende gatemagasin har Anlov Peter Mathiesen vist at samfunnsbygging gjennom verdibasert arbeid nytter. Bak det enkle slagordet «verdig arbeid» skjuler hele filosofien til =OSLO seg. Jeg tror flere verdibaserte ledere blir inspirert av det ekstremt tydelige budskapet - "verdighet er målet, og arbeid er metoden", sier Odd Reitan. I fjor gikk prisen til Helga Arntzen for hennes arbeid som leder av Aktive Fredsreiser. Vinneren av «Årets Ladejarl» har daglig innvirkning på mange menneskers selvfølelse, fremholder Reitan: - Det er stor forskjell på å tigge og selge, sier Reitan, som sammen med sine sønner driver suksess-dagligvarekjeden Rema og andre virksomheter. De har blant annet frontet kampen mot at den store konkurrenten Norgesgruppen skal få overta innkjøpene til Ica. Matkjede-eierne er blitt søkkrike på din dagligvarehandel og de er blant Norges rikeste menn: Reitan skulle dermed ha råd til å betale prisen.Mathiesen på sin side har frontet kampen for narkomane og kjempet for deres rettigheter, blant fordi de er blitt utsatt for ran og trusler fra tiggere. Det blir fremholdt at prisvinneren i år har utviklet Norges ledende gatemagasin. «Fra det første magasinet kom på gaten i Oslo i 2005, står prisvinnerens organisasjon bak gatemagasiner i mange norske byer. Magasinet drives i dag med økonomisk overskudd, uten statlig tilskudd. Gatemagasinet er det eneste i sitt slag i verden som ikke mottar offentlig støtte». Ved siden av Odd Reitan sitter blant andre tidligere landslagssjef og nåværende toppidrettssjef i Olympiatoppen, Marit Breivik og Civita-sjef Kristin Clemet i juryen, som valgte å gi prisen til Mathiesen.Her er noen av de andre innstilte kandidatene han vant over: Eddi Eidsvåg, stand-up komiker, baker og leder for Pøbelprosjektet. Sven Mollekleiv, president i Røde Kors i Norge. Dilek Ayhan, medgrunnlegger og daglig leder for Alarga. Trond-Viggo Torgersen, komiker og programleder. Anne Louise Hübert, grunnlegger av Aid in Action. Her er hele listen over toppkandidatene.Anlov Peter Mathiesen er ved siden av å være ansvarlig redaktør, daglig leder og medstifter i =OSLO, styreleder i Fagpressens Redaktørforening. Mathiesen ble kåret til «årets redaktør» av Oslo Redaktørforening i 2012. Han var også nominert til Årets meningsbærer. Han er en aktiv blogger og samfunnsdebattant.
Grunnlegger av gatemagasinene =Oslo og =Norge, Anlov Peter Mathiesen (38), fikk i dag en pris på to millioner kroner.